ai4bharat/Pralekha huggingface dataset:
இளைஞர் நலன் மற்றும் விளையாட்டு அமைச்சகம்
தேசிய விளையாட்டு விருது பெற்ற மூன்று பேருக்கு சான்றிதழ்களையும், கோப்பைகளையும் மத்திய விளையாட்டுத் துறை அமைச்சர் வழங்கினார்
அண்மையில் நடைபெற்ற விருது வழங்கும் நிகழ்ச்சியில், குடியரசுத் தலைவரிடம் தேசிய விளையாட்டு விருதுகளை பெறாதவர்கள் இன்று மத்திய இளைஞர் நலன் மற்றும் விளையாட்டுத் துறை அமைச்சரின் இல்லத்தில் அவரிடமிருந்து சான்றிதழ்களை பெற்றனர்.
இந்திய துப்பாக்கிச் சுடுதல் வீரர் அஞ்சும் மோட்கில் , ஹாக்கி பயிற்சியாளர் சர்பால் சிங்  மற்றும் மறைந்த டென்னிஸ் பயிற்சியாளர் நரேஷ் குமார்  குடும்பத்தினர் அவர்களுக்கான விருதுகளை பெற்றுக் கொண்டனர்.
வணிகம் மற்றும் தொழில்துறை அமைச்சகம்
8-வது இந்தியா – ஓமன் கூட்டுக்குழுக் கூட்டம் மஸ்கட்டில் தொடங்கியது
மத்திய வர்த்தகம் தொழில், சிவில் விமான போக்குவரத்து அமைச்சர் திரு சுரேஷ் பிரபு ரோமன் நாட்டின் தொழில், முதலீடு, வர்த்தகம், டிஜிட்டல் பொருளாதாரத்துறை அமைச்சர் டாக்டர் அலி பின் மசூத் அல் சுனைடியுடன் கூட்டாக இன்று  மஸ்கட்டில் 8-வது இந்தியா – ஓமன் கூட்டுக்குழுக் கூட்டத்திற்குத் தலைமை தாங்கினார். கூட்டத்தில் பேசிய திரு சுரேஷ் பிரபு, இந்தியாவில் முதலீடு செய்து தங்களது வெற்றியை வளர்த்துக் கொள்ளுமாறு ரோமன் நாட்டு நிறுவனங்களை கேட்டுக் கொண்டார். இந்தியாவில் லட்சம் கோடி டாலர் வாய்ப்புகளைக் கொண்ட “இந்தியாவில் தயாரிப்போம்” போன்ற முதலீட்டுக்கு உகந்த பல திட்டங்களை இந்திய அரசு தொடங்கியிருப்பதை அவர் குறிப்பிட்டார்.
குழுக் கூட்டத்தில் விண்வெளி, புதுப்பிக்கக்கூடிய எரிசக்தி, தொடக்கநிலை நிறுவனங்கள், சிறு-நடுத்தர தொழில்கள், உணவுப் பாதுகாப்பு, சேவைகள் துறை, சுற்றுலா, கருத்துப்பரிமாற்றம், இளம் தொழில் முனைவோர் பயணம் ஆகியன குறித்து விவாதிக்கப்பட்டது.
இந்தியா – ஒமன் இருதரப்பு வர்த்தகம் 2014-15-ல் சுமார் 413 கோடி அமெரிக்க டாலர் அளவிலிருந்து 2017-18-ல் 670 கோடி அமெரிக்க டாலராக உயர்ந்துள்ளது என்றும் ஓமனுக்கான இந்தியாவின் ஏற்றுமதி இதே காலத்தில் 238 கோடி அமெரிக்க டாலரிலிருந்து 243 கோடி அமெரிக்க டாலராக உயர்ந்துள்ளது என்றும் திரு சுரேஷ் பிரபு தெரிவித்தார். பெரும் எண்ணிக்கையிலான பலதரப்பட்ட, பெரிதும் மதிக்கப்படும் புலம் பெயர்ந்த வந்த இந்திய சமுதாயத்தினர் ஓமன் நாட்டின் அனைத்துத் தொழில் துறைகளிலும் உள்ளனர் என்றும் அவர்கள் கடும் உழைப்புக்கும் அர்ப்பணிப்பு மனப்பான்மைக்கும் பெயர் பெற்றவர்கள் என்றும் அமைச்சர் கூறினார்.
மேலும் விவரங்களுக்கு www.pib.nic.in என்ற வலைதளத்தைப் பார்க்கவும்.
-----
(Visitor Counter : 116
பிரதமர் அலுவலகம்
சிக்கிம் மாநிலத்தில் நிகழ்ந்த சாலை விபத்தில் உயிரிழந்த ராணுவ வீரர்களுக்கு பிரதமர் அஞ்சலி
சிக்கிம் மாநிலத்தில் நிகழ்ந்த சாலை விபத்தில் உயிரிழந்த ராணுவ வீரர்களுக்கு பிரதமர் திரு நரேந்திர மோடி அஞ்சலி செலுத்தினார். இந்த விபத்தில் காயமடைந்தவர்கள் விரைவில் குணமடைய வேண்டுகிறேன் என்று பிரதமர் கூறியுள்ளார்.
பிரதமர் அலுவலகம் வெளியிட்டுள்ள ட்விட்டர் பதிவில்,
“சிக்கிம் மாநிலத்தில் நிகழ்ந்த சாலை விபத்தில் ராணுவ வீரர்கள் உயிரிழந்ததற்கு மிகவும் துயரம் அடைந்தேன். உயிரிழந்தவர்களின் குடும்பங்களுக்கு ஆழ்ந்த அஞ்சலி, காயமடைந்தவர்கள் விரைவில் குணமடைய வேண்டுகிறேன் : PM@narendramodi
கலாசாரத்துறை அமைச்சகம்
கலாச்சாரத்துறை அமைச்சகம் வைசக் பூர்ணிமா தினத்தை மே 5-ம் தேதி அன்று சர்வதேச புத்த மதக் கூட்டமைப்புடன் இணைந்து கொண்டாட உள்ளது
வைசக் பூர்ணிமா தினத்தை மே 5-ம் தேதி அன்று, புதுதில்லியில் உள்ள தேசிய அருங்காட்சியகத்தில் ஹிமாலயா புத்த மத சங்கத்தின் ஒருங்கிணைப்புடன் சர்வதேச புத்த மதக் கூட்டமைப்புடன் இணைந்து கலாச்சாரத்துறை அமைச்சகம் கொண்டாட உள்ளது.
லே பகுதியில் உள்ள போலோ மைதானத்தில் லடாக் புத்த மத சங்கம் மற்றும் லடாக் கோன்பா சங்கம் இணைந்து ஏற்பாடு செய்துள்ள சிறப்பு நிகழ்ச்சியில், மத்திய புத்த மதக் கல்வி நிறுவனத்தைச் சார்ந்த ஊழியர்கள் மற்றும் 600-க்கும் மேற்பட்ட மாணவர்கள் பங்கேற்க உள்ளனர்.
காலை 7 மணிக்கு புத்த ஜெயந்தி சமரா நிகழ்ச்சியும், அதைத் தொடர்ந்து டிஹெச்ஐஹெச் ஆராய்ச்சி இதழின் 63-வது பதிப்பும் வெளியிடப்பட்டுள்ளது.
பீகார் மாநிலம் நாலாந்தாவில் உள்ள புத்தர் கோயிலில் பாரம்பரிய பூஜை நடைபெறும். அதைத் தொடர்ந்து புத்த மதம் மற்றும் பீகார் என்ற தலைப்பில் தேசியக் கருத்தரங்கம் நடைபெறுகிறது.
அருணாச்சலப்பிரதேசம், தாகூங் பகுதியில் உள்ள மத்திய ஹிமாலயா கலாச்சாரக் கல்வி நிலையம் ஏற்பாடு செய்துள்ள பேச்சுப் போட்டி நடைபெறுகிறது, பூஜையும் நடைபெற உள்ளது.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
தேசிய பால்வள மேம்பாட்டுத் திட்டம்
கால்நடை பராமரிப்பு மற்றும் பால்வளத் துறை, பிப்ரவரி 2014 முதல் நாடு முழுவதும் “தேசிய பால்வள மேம்பாட்டுத் திட்டத்தை செயல்படுத்தி வருகிறது. இத்திட்டத்தை 2021-22 முதல் 2025-26 வரை பின்வரும் இரண்டு கூறுகளுடன் செயல்படுத்துவதற்காக ஜூலை 2021இல் மறுசீரமைக்கப்பட்டுள்ளது.
 மாநில கூட்டுறவு பால் கூட்டமைப்புகள் / மாவட்ட கூட்டுறவு பால் உற்பத்தியாளர்கள் சங்கம் / சுய உதவிக் குழுக்கள் / பால் உற்பத்தி நிறுவனங்கள் / உழவர் உற்பத்தி அமைப்புகளுக்கான தரமான பால் பரிசோதனை உபகரணங்கள் மற்றும் முதன்மை குளிரூட்டும் வசதிகளுக்கான உள்கட்டமைப்பை உருவாக்குதல் / வலுப்படுத்துவதில் தேசிய பால்வள மேம்பாட்டுத் துறையின் ‘ஏ’ கூறு கவனம் செலுத்துகிறது.
 “கூட்டுறவுகள் மூலம் பால்வளம்” என்ற தேசிய பால்வள மேம்பாட்டுத் திட்டத்தின் கூறு ‘பி’, பால் மற்றும் பால் பொருட்களின் விற்பனையை அதிகரிப்பதை நோக்கமாகக் கொண்டுள்ளது; இது ஒழுங்கமைக்கப்பட்ட சந்தைக்கான விவசாயிகளின் அணுகலை அதிகரிப்பதன் மூலமும், பால் பதப்படுத்தும் வசதிகள் மற்றும் சந்தைப்படுத்தல் உள்கட்டமைப்பை மேம்படுத்துவதன் மூலமும், உற்பத்தியாளருக்குச் சொந்தமான நிறுவனங்களின் திறனை அதிகரிப்பதையும் நோக்கமாகக் கொண்டுள்ளது.
தேசிய பால்வள மேம்பாட்டுத் திட்டத்தின் கீழ் கடந்த மூன்று ஆண்டுகளில் மாநில வாரியான ஒதுக்கீடுகள் எதுவும் செய்யப்படவில்லை. இந்நிலையில் தமிழ்நாட்டிற்கு வழங்குவதற்காக ஒப்புதல் அளிக்கப்பட்ட 236.80 கோடி ரூபாயில் மத்திய அரசின் பங்கு ரூ. 167.88 கோடியாகும். கடந்த மூன்றாண்டுகளில் மாநிலத்திற்கு ரூ. 70.83 கோடி விடுவிக்கப்பட்டு, அதில் ரூ. 66.92 கோடி பயன்படுத்தப்பட்டுள்ளது. இதேபோல புதுச்சேரிக்கு கடந்த மூன்று ஆண்டுகளில் விடுவிக்கப்பட்ட 0.39 கோடி ரூபாய் முழுவதும் பயன்படுத்தப்பட்டுள்ளது.
தேசிய பால்வள மேம்பாட்டுத் திட்டத்தின் கூறு பி-யின் கீழ், சுத்தமான பால் உற்பத்தி மற்றும் நல்ல சுகாதார நடைமுறைகள், கறவை மாடுகள் வளர்ப்பு, கால்நடை தீவனம், பசுந்தீவனம் மற்றும் தாதுக் கலவை போன்றவை குறித்து விவசாயிகளுக்கு பயிற்சிகள் வழங்கப்படுகின்றன. மறுசீரமைக்கப்பட்ட திட்டத்தின் கீழ் பயிற்சி நடவடிக்கைகளுக்கு மாநில வாரியாக அங்கீகரிக்கப்பட்ட விவசாயிகளின் எண்ணிக்கையின் படி  தமிழ்நாட்டில் 75677 விவசாயிகளும் புதுச்சேரியில் 1000 விவசாயிகளும் உள்ளனர்.
இந்தத் தகவலை மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்:https://pib.gov.in/PressReleasePage.aspx?PRID=1944753
உள்துறை அமைச்சகம்
புதுதில்லி காவல்படையின் 76வது நிறுவன தினத்தையொட்டி இன்று நடைபெற்ற கொண்டாட்டங்களுக்கு மத்திய உள்துறை மற்றும் கூட்டுறவுத் துறை அமைச்சர் திரு.அமித் ஷா தலைமையேற்பு
புதுதில்லி காவல்படையின் 76வது நிறுவன தினத்தையொட்டி இன்று  நடைபெற்ற கொண்டாட்டங்களுக்கு மத்திய உள்துறை மற்றும் கூட்டுறவுத் துறை அமைச்சர் திரு.அமித் ஷா தலைமையேற்றார். இந்த நிகழ்ச்சியின் ஒரு பகுதியாக மத்திய உள்துறை அமைச்சர், பாஸ்போர்ட் சரிபார்த்தல் தொடர்பாக அனைத்து நடவடிக்கைளும் ஆன்லைன் மூலம் வழங்கப்படும் சேவைகளையும், புதுதில்லியில் நடமாடும் தடயவியல் வாகனங்களையும் தொடங்கி வைத்தார். மேலும் மத்திய உள்துறை அமைச்சர் தேசிய தடயவியல் அறிவியல் வளாகத்தை திறந்து வைத்தார்.
இந்த நிகழ்வில் பேசும் போது மத்திய உள்துறை மற்றும் கூட்டுறவுத் துறை அமைச்சர் திரு. அமித் ஷா, நம் நாடு சுதந்திரம் அடைந்து புகழ் பெற்ற வரலாற்று பின்புலத்தில் இருந்து இன்றைய காலகட்டம் வரை புதுதில்லி காவல்துறையை ஒட்டுமொத்த நாடும், புகழும் அளவிற்கு பல்வேறு நடவடிக்கைகளை மேற்கொண்டு வருகிறது. புதுதில்லியில் பல்வேறு நாடுகளைச் சேர்ந்த தூதரகங்கள் மிகவும் முக்கியத்துவம் வாய்ந்த மனிதர்களின் வீடுகளும் உள்ளது. புதுதில்லி காவல்துறை பாதுகாப்பு முறையை உலகமே பாராட்டுகிறது என்றார்.
நம் நாடு சுதந்திர பெற்ற பிறகு காவல் துறையும் அதன் செயல்பாடுகளும் உடனடியாக மாறியிருக்க வேண்டும். சுதந்திரத்திற்கு முன் காவல்துறையின் பணியில் சேவைகளுக்கு மதிப்பு கொடுக்கும் பாங்கு இல்லை. உள்நாட்டு பாதுகாப்பு, சட்டம் ஒழுங்கு மற்றும் ஆங்கிலேய அரசின் எண்ணங்களை செயல்படுத்துதல் போன்றவற்றிலேயே காவல்துறை கவனம் செலுத்தியது. ஆனால் சுதந்திரம் பெற்ற பிறகு அமைதி, சேவை, நீதி போன்ற முக்கிய கோட்பாட்டுகளுக்கு இணங்க புதுதில்லி காவல்துறை செயல்படத் தொடங்கியது. இதன் விளைவாக 75 ஆண்டுகால பாதையில் பல்வேறு மாற்றங்கள் ஏற்பட்டது. கொவிட்- 19 பெருந்தொற்று காலத்தின் போது புதுதில்லி காவல்துறையின் மனிதநேய முகம் வெளி உலகிற்கு நன்கு புலப்பட்டது. அன்றைய காலகட்டத்தில் முதியவர்கள், நோய்வாய்ப்பட்டவர்களை தங்களது குடும்ப உறுப்பினர்களாக கருதிய புதுதில்லி காவல்துறையினர் அவர்களைப் பாதுகாத்தனர் என்றார்.
இன்று பாஸ்போர்ட் சரிபார்த்தல் ஆன்லைன் சேவை தொடங்கப்பட்டிருப்பதன் மூலம் காவல்துறை சரிப்பார்த்தல் முறை 15 நாட்களுக்குப் பதிலாக 5 நாட்களில் நிறைவு பெற்றுவிடும். பாஸ்போர்ட் பெறுவதற்கான விண்ணப்பங்கள் நாளொன்றுக்கு சராசரியாக 2,000 வரை அனுமதிக்கப்பட்டு வந்த நிலையில், இந்த ஆன்லைன் சேவை மக்கள் சந்திக்கும் பிரச்சனைகளை பெருமளவு குறைக்கும் என்றார். இந்திய தண்டனைச் சட்டம், குற்ற விசாரணை முறைச் சட்டம் மற்றும் ஆதார ஆவணங்கள் சட்டம் போன்றவற்றில் பிரதமர் திரு.நரேந்திர மோடியின் சீரிய தலைமையின் கீழ் மத்திய அரசு மிகப்பெரிய மாற்றத்தை கொண்டுவர உள்ளது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்
https://pib.gov.in/PressReleasePage.aspx?PRID=1899860
SG/GS/SG/KRS
பழங்குடியினர் நலத்துறை அமைச்சகம்
எதிர்ப்பு சக்தியை அதிகரிக்கும், சமூகத்திற்கு பயனளிக்கும் பொருட்களை டிரைப்ஸ் இந்தியா அறிமுகப்படுத்தியுள்ளது
பல லட்சக்கணக்கான பழங்குடி தொழில்முனைவோர் பெரிய சந்தைகளை சென்றடைய உதவும் அதே வேளையில், கவர்ச்சிகரமான மற்றும் பயனுள்ள பொருட்களை அதன் வாடிக்கையாளர்களுக்கு டிரைப்ஸ் இந்தியா தொடர்ந்து வழங்கி வருகிறது.
கடந்த ஒரு மாதத்தில் மட்டும், எதிர்ப்பு சக்தியை அதிகரிக்கும் மற்றும் சமூகத்திற்கு பயனளிக்கும் பல்வேறுப் பொருட்களை டிரைப்ஸ் இந்தியா அறிமுகப்படுத்தியுள்ளது.
அதன் இயற்கை மற்றும் வன பசுமை பொருட்கள் வரிசையின் கீழ் இவை அறிமுகப்படுத்தப்பட்டுள்ளன.
இந்த வாரம் இன்னும் அதிக பொருட்களை டிரைப்ஸ் இந்தியா அறிமுகப்படுத்தியுள்ளது. இவற்றில், குஜராத்தில் உள்ள கிராம் சங்கதன் கம்போடியாவின் கீழ் செயல்படும் வசவாடிரைபல்சின் சஹேலி என்னும் சுற்றுச்சூழலுக்கு உகந்த சானிடரி பேடுகள் குறிப்பிடத் தகுந்தவை ஆகும்.
இவற்றை நாடு முழுவதும் விநியோகிக்க மேற்கண்ட அமைப்புடன் டிரைப்ஸ் இந்தியா கூட்டு சேர்ந்துள்ளது. இயற்கை மற்றும் வன பசுமை பொருட்கள் வரிசையின் கீழ் அறிமுகப்படுத்தப்பட்டுள்ள புதிய பொருட்களில் பரிசளிக்கக் கூடியவை மற்றும் அலங்காரத்திற்கு உகந்தவையும் உள்ளன.
இது குறித்து பேசிய இந்திய பழங்குடியினர் கூட்டுறவு சந்தைப்படுத்துதல் வளர்ச்சி கூட்டமைப்பின்  நிர்வாக இயக்குநர் திரு பிரவிர் கிருஷ்ணா, "பழங்குடியினரின் வாழ்வை மாற்றியமைக்கவும், அவர்களது வாழ்க்கை முறையை மேம்படுத்தவும் டிரைப்ஸ் இந்தியா தொடர்ந்து முயன்று வருகிறது," என்றார்.
விநாயகர், லட்சுமி ஆகிய கடவுளர்களின் கண்கவர் சிலைகளும் இன்று அறிமுகப்படுத்தப்பட்டுள்ள புதிய பொருட்களில் அடங்கும். இவை பரிசுப் பொருட்களாக வழங்குவதற்கு உகந்தவை.
இவை டிரைப்ஸ் இந்தியா மையங்களிலும், டிரைப்ஸ் இந்தியா நடமாடும் கடைகளிலும், டிரைப்ஸ் இந்தியாவின் மின் வணிக தளமான tribesindia.com-லும், இதர மின் வணிக தளங்களிலும் கிடைக்கும்.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1675088
பாதுகாப்பு அமைச்சகம்
புதுதில்லியில் நடைபெற்ற 11-வது கூட்டு ராணுவ ஒத்துழைப்புக் குழு கூட்டத்தில் ராணுவத்திற்கு இடையேயான செயல்பாடுகளின் முன்னேற்றம் குறித்து இந்தியாவும், ஓமனும் ஆய்வு செய்தன
ஓமன் நாட்டின் பாதுகாப்பு அமைச்சக தலைமைச் செயலாளர் டாக்டர் முகமது பின் நாசர் பின் அலி அல்-சாபி புதுதில்லியில் 2022 பிப்ரவரி 1 அன்று பாதுகாப்பு அமைச்சர் திரு ராஜ்நாத் சிங்கை சந்தித்தார். இரு நாடுகளுக்கிடையே பாதுகாப்பு ஒத்துழைப்பை விரிவுபடுத்துவதற்கான வழிமுறைகளை அவர்கள் விவாதித்தனர். புதுதில்லியில் 2022 ஜனவரி 31 அன்று புதுதில்லியில் நடைபெற்ற இருதரப்பு பாதுகாப்பு ஒத்துழைப்பு குறித்த 11-வது இந்தியா-ஓமன் கூட்டு ராணுவ ஒத்துழைப்பு குழு கூட்டம் பற்றி திரு ராஜ்நாத் சிங்கிடம் டாக்டர் முகமது பின் நாசர் விவரித்தார்.
இந்த கூட்டுக் கூட்டத்திற்கு பாதுகாப்புத்துறை செயலாளர் டாக்டர் அஜய் குமாரும், ஓமன் பாதுகாப்பு அமைச்சக தலைமைச் செயலாளரும் தலைமை தாங்கினர். கூட்டுப் பயிற்சிகள், தொழில்துறை ஒத்துழைப்பு, செயல்பாட்டில் உள்ள பல்வேறு கட்டமைப்பு திட்டங்கள் உள்பட ராணுவங்களுக்கு இடையேயான செயல்பாடுகளின் முன்னேற்றம் குறித்து இருதரப்பினரும் இந்தக் கூட்டத்தில் ஆய்வு செய்தனர். இருதரப்பினருக்கும் வசதியான தேதியில் அடுத்த கூட்டுக் கூட்டத்தை ஓமனில் நடத்த ஒப்புக் கொள்ளப்பட்டது.
முப்படைகளின் தளபதிகள், இந்திய பாதுகாப்பு தொழில் நிறுவனங்களின் தலைமை நிர்வாக அதிகாரிகள் ஆகியோரையும் சந்தித்த தலைமைச் செயலாளர் தமது பயணத்தின் போது கொச்சி கப்பல் கட்டும் நிறுவனம், ராணுவ பயிற்சி அமைப்புகள், உள்நாட்டிலேயே தயாரிக்கப்பட்ட விமானம் தாங்கி போர்க்கப்பல் விக்ரந்த் ஆகியவற்றையும் பார்வையிட உள்ளார்.
சிறப்பு சேவைகள் மற்றும் கட்டுரைகள்
பயனுள்ள தடுப்பூசியான தாய்ப்பால், பிறந்த குழந்தையின் ஆரோக்கியம் மற்றும் வாழ்வை உறுதி செய்யும்: டாக்டர் மல்லிகா நேமிநாதன்
“உலக தாய்ப்பால் வாரக் கொண்டாட்டம்- 2021 என்ற தலைப்பில் மத்திய தகவல் மற்றும் ஒலிபரப்பு அமைச்சகத்தின் கோயம்புத்தூர் கள மக்கள் தொடர்பு அலுவலகம், கோயம்புத்தூரில் உள்ள கற்பகம் உயர்கல்வி அகாடமியுடன் இணைந்து ஆகஸ்ட் 7-ஆம் தேதி இணையவழி கருத்தரங்கிற்கு ஏற்பாடு செய்திருந்தது. ‘தாய்ப்பாலை பாதுகாத்தல்; அனைவருக்குமான பொறுப்பு' என்பது இந்த வாரத்தின் கருப்பொருளாகும்.
கோயம்புத்தூர் சைல்ட் டிரஸ்ட் மருத்துவமனையின் மருத்துவரான டாக்டர் மல்லிகா நேமிநாதன் பேசுகையில், குழந்தைக்கு தாய்ப்பாலை மட்டுமே ஆகாரமாகக் கொடுத்தால் தாயும், சேயும் அதிக பயனடைவார்கள் என்று கூறினார். குழந்தையின் ஆரோக்கியம் மற்றும் வாழ்வை உறுதி செய்வதில், தாய்ப்பால், மிகச்சிறந்த வழிகளுள் ஒன்று என்று அவர் தெரிவித்தார். குழந்தையின் முதல் தடுப்பூசியாக தாய்ப்பால் செயல்படுகிறது. முறையாக தாய்ப்பால் கொடுப்பதால் காது தொற்றுகள், ஒவ்வாமை, நிமோனியா, புற்றுநோய், நீரிழிவு மற்றும் இதர நோய்களிலிருந்து தாயும், குழந்தையும் பாதுகாக்கப்படுவார்கள் என்றார் அவர்.
கோயம்புத்தூர் மாவட்டத்தின் குழந்தை வளர்ச்சி திட்ட அதிகாரியான திருமதி கவிதா, மாவட்டத்தில் தாய்ப்பால் சம்பந்தமாக மேற்கொள்ளப்படும் ஒருங்கிணைந்த குழந்தை வளர்ச்சி திட்ட நடவடிக்கைகளை எடுத்துரைத்தார். அடிமட்ட அளவில் தாய்க்கும் குழந்தைக்கும் உதவி புரிவதில் அங்கன்வாடி பணியாளர்கள் மிக முக்கிய பங்கு வகிக்கிறார்கள் என்று அவர் தெரிவித்தார்.
இந்த நிகழ்ச்சியில் விரிவாக்க திட்டத்தின் இயக்குநர் டாக்டர் ஏ தர்மராஜ், கற்பகம் உயர்கல்வி அகாடமியின் இயக்குநர் லெப்டினன்ட் கே பி ஸ்ரீதர், கோயம்புத்தூர் ஆர்க் அமைப்பைச் சேர்ந்த திருமதி அபர்ணா, கற்பகம் உயர்கல்வி அகாடமியின் நாட்டு நலப்பணித் திட்ட அதிகாரி திரு கே வீராசாமி, சென்னை மண்டல மக்கள் தொடர்பு அலுவலக இயக்குநர் திரு ஜே. காமராஜ், கோயம்புத்தூர் கள மக்கள் தொடர்பு அலுவலக துணை இயக்குநர் திருமதி கரீனா பி தெங்கமம், உதவியாளர் திரு எஸ் ஆர் சந்திரசேகரன் உள்ளிட்டோர் கலந்து கொண்டனர்.
பிரதமர் அலுவலகம்
ஆசிரியர் தினத்தன்று ஆசிரியர்களுக்கு பிரதமர் வாழ்த்து; முன்னாள் குடியரசுத் தலைவர் டாக்டர் சர்வபள்ளி ராதாகிருஷ்ணனின் பிறந்த நாளை முன்னிட்டு அவருக்கு மரியாதை
ஆசிரியர் தினத்தை முன்னிட்டு ஆசிரியர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். முன்னாள் குடியரசுத் தலைவர் டாக்டர் சர்வபள்ளி ராதாகிருஷ்ணனின் பிறந்த நாளை முன்னிட்டு பிரதமர் அவருக்கு மரியாதையும் செலுத்தியுள்ளார்.
பிரதமர் வெளியிட்டுள்ள தொடர் சுட்டுரைச் செய்திகளில்,
“இளம் மனங்களை வளர்ப்பதில் முக்கிய பங்கு வகிக்கும் ஒட்டுமொத்த ஆசிரியர் சமூகத்தினருக்கு ஆசிரியர் தினத்தை முன்னிட்டு வாழ்த்துகள். கொவிட்-19 தருணங்களில் மாணவர்களின் கல்விப் பயணம் தொடர்ந்து மேற்கொள்ளப்படுவதை உறுதி செய்வதற்காக புதுமையான வழிகளை உருவாக்கிய ஆசிரியர்களுக்கு பாராட்டுகள்.
டாக்டர் எஸ். ராதாகிருஷ்ணனின் பிறந்த நாளன்று அவருக்கு மரியாதை செலுத்துவதுடன் நாட்டிற்கு அவர் அளித்த பங்களிப்பு மற்றும் போற்றத்தக்க ஞானத்தை நினைவு கூர்கிறேன்”, என்று குறிப்பிட்டுள்ளார்.
-------
(
பிரதமர் அலுவலகம்
நியூ பாபூர் - நியூ குர்ஜா சரக்கு ரயில் வழித்தடம் மற்றும் கிழக்கத்திய பிரத்யேக சரக்குப் போக்குவரத்துக் கட்டுப்பாட்டு மையத்தை பிரதமர் டிசம்பர் 29ஆம் தேதி தொடங்கி வைக்கிறார்
.நியூ பாபூர் - நியூ குர்ஜா வழித்தடத்தில் கிழக்கத்திய பிரத்யேக சரக்கு ரயில் போக்குவரத்தை  பிரதமர் திரு. நரேந்திர மோடி டிசம்பர் 29ஆம் தேதி காலை 11 மணிக்கு காணொலிக் காட்சி மூலம் தொடங்கி வைக்கிறார். இந்நிகழ்ச்சியின் போது, உத்தரப்பிரதேசம் பிரயாக்ராஜ்-இல், கிழக்கத்திய பிரத்யேக சரக்கு ரயில் போக்குவரத்துக் கட்டுப்பாட்டு மையத்தையும்  பிரதமர் தொடங்கி வைக்கிறார். உத்தரப்பிரதேச ஆளுநர் திருமதி.ஆனந்திபென் படேல், உத்தரப்பிரதேச முதல்வர் திரு யோகி ஆதித்யநாத் மற்றும் ரயில்வே அமைச்சர் திரு. பியூஷ் கோயல் ஆகியோரும் இந்நிகழ்ச்சியில் கலந்து கொள்கின்றனர்.
351 கி.மீ நீளமுள்ள நியூ பாபூர் - நியூ குர்ஜா ரயில் போக்குவரத்து வழித்தடம் உத்தரப்பிரதேசத்தில் ரூ.5,750 கோடி செலவில் அமைக்கப்பட்டுள்ளது. இந்த வழித்தடம் உள்ளூர்த் தொழில்களான அலுமினியம் தொழிற்சாலைகள் , பால்வளத் துறை , ஜவுளி உற்பத்தி , கண்ணாடித் தொழிற்சாலைகள் , பானைத் தயாரிப்புத் தொழில் , பெருங்காய உற்பத்தி  மற்றும் பூட்டு மற்றும் உலோகப் பொருள் தொழிற்சாலைகள்  போன்றவற்றுக்கு புதிய வாய்ப்புகளை ஏற்படுத்தும். மேலும், இந்த வழித்தடம், கான்பூர்- தில்லி இடையில் உள்ள முக்கிய வழித்தடத்தில் போக்குவரத்து நெரிசலைக் குறைக்கும். இந்திய ரயில்வே விரைவு ரயில்களை இயக்க வழிவகுக்கும்.
பிரயாக்ராஜில் அமைக்கப்படும் நவீன சரக்குப் போக்குவரத்துக் கட்டுப்பாட்டு மையம் , கிழக்கத்திய பிரத்யேக சரக்கு ரயில் போக்குவரத்தின் கட்டுப்பாட்டு மையமாகச் செயல்படும். இந்த ஓசிசி, உலகளவில் மிகப்பெரிய அமைப்புகளில் ஒன்று. மிக நவீன வடிவில் இது சிறப்பாக உருவாக்கப்பட்டுள்ளது. இந்தக் கட்டிடம் சுற்றுச்சூழலுக்கு ஏற்ற வகையில் ‘கிரிகா 4’ தரத்தில் ‘சுகம்யா பாரத் திட்டத்தின்’ விதிமுறைகளின் படி உருவாக்கப்பட்டுள்ளது.
கிழக்கத்திய பிரத்யேக சரக்கு வழித்தடம்  பற்றி:
இடிஎப்சி வழித்தடம்  லூதியானா  அருகில் உள்ள சானேவால் பகுதியிலிருந்து பஞ்சாப், ஹரியானா, உத்தரப்பிரதேசம், பீகார் மற்றும் ஜார்கண்ட் வழியாக மேற்குவங்கத்தின் டன்குனியில் முடிவடைகிறது. இதை இந்தியாவின் பிரத்யேக சரக்குப் போக்குவரத்துக் கார்பரேஷன் அமைத்து வருகிறது. சரக்கு ரயில் போக்குவரத்து வழித்தடம் அமைப்பதற்காகவே இந்த நிறுவனம் ஏற்படுத்தப்பட்டது. இந்த நிறுவனம் மேற்கத்திய பிரத்யேக சரக்கு ரயில் வழித்தடத்தையும் அமைத்து வருகிறது. இது உத்தரப் பிரதேசத்தில் தாத்ரியையும், மும்பை ஜவஹர்லால் நேரு துறைமுகத்தையும் இணைக்கிறது. இது உத்தரப்பிரதேசம், ஹரியானா, ராஜஸ்தான், குஜராத் மற்றும் மகாராஷ்டிராவை கடந்து செல்கிறது.
பிரதமர் அலுவலகம்
அமெரிக்க பொருளாதார நிபுணரும், கொள்கை தொழில் முனைவோருமான பேராசிரியர் பால் ரோமருடன் பிரதமரின் சந்திப்பு
நோபல் பரிசு பெற்றவரும், அமெரிக்க பொருளாதார நிபுணரும், கொள்கை தொழில் முனைவோருமான பேராசிரியர் பால் ரோமரை, பிரதமர் திரு நரேந்திர மோடி அமெரிக்காவின் நியூயார்க்கில் இன்று சந்தித்துப் பேசினார்.
ஆதார் பயன்பாடு, டிஜிலாக்கர் போன்ற புதுமைக் கண்டுபிடிப்புகள் உள்ளிட்ட இந்தியாவின் டிஜிட்டல் பயணம் குறித்து பிரதமரும், பேராசிரியர் ரோமரும் விவாதித்தனர். நகர்ப்புற வளர்ச்சிக்காக இந்தியா மேற்கொண்டு வரும் பல்வேறு முன்னெடுப்புகள் குறித்தும் அவர்கள் விவாதித்தனர்.
தகவல் மற்றும் ஒலிபரப்பு அமைச்சகம்
17-வது ஆசிய ஊடக உச்சி மாநாட்டில் மத்திய அமைச்சர் அனுராக் தாக்கூர் உரை
17-வது ஆசிய ஊடக உச்சி மாநாட்டில் மத்திய தகவல் மற்றும் ஒலிபரப்புத்துறை அமைச்சர் அனுராக் தாக்கூர் காணொலி காட்சி மூலம் உரையாற்றினார்.
அப்போது, கொவிட் 19 பெருந்தொற்று அச்சுறுத்தல் காலத்தில் இந்திய ஊடகங்கள் ஆற்றிய சிறப்பான பங்கை பாராட்டினார். கொவிட் தொற்று தொடர்பான விழிப்புணர்வு செய்திகள், பெருந்தொற்று பரவலை தடுக்க இந்திய அரசின் முக்கிய வழிகாட்டுதல்கள், மருத்துவர்களின் இலவச ஆலோசனைகள் அனைவரையும் சென்றடைவதை இந்திய ஊடகங்கள் உறுதி செய்ததாக அமைச்சர் அனுராக் தாக்கூர் கூறினார். தொலைக்காட்சியும், அகில இந்திய வானொலியும், உடனடி மற்றும் நேரடி தகவல்கள், அடிப்படை செய்திகள் மற்றும் பொதுசுகாதாரம் தொடர்பான நிகழ்ச்சிகளை ஒழுங்கமைத்து ஒலிபரப்பியதன் மூலம் தங்களின் பங்களிப்பை நிரூபித்ததாக தெரிவித்தார். கொவிட் பெருந்தொற்றுக்கு எதிரான சவாலான போராட்டத்தில் இந்திய அரசின் சாதனைகளை அமைச்சர் அனுராக் தாக்கூர் எடுத்துரைத்தார்.
1.3 பில்லியன் மக்களுக்கு தடுப்பூசி போடுவது சவால்மிக்க செயலாக இருந்தாலும், சுகாதாரத்துறை ஊழியர்கள், சமூக நலப்பணியாளர்கள், மருத்துவர்கள் உள்ளிட்டோரின் ஒருங்கிணைந்த முயற்சியால் இந்தியா பெரும்பான்மையான மக்களுக்கு தடுப்பூசி செலுத்தியுள்ளதாக தெரிவித்த அமைச்சர், இந்தப் பணியில் இந்திய ஊடகங்கள் முக்கிய பங்களிப்பை செய்துள்ளன என்றும் குறிப்பிட்டார்.
பிரதமர் அலுவலகம்
மத்தியப் பிரதேச மாநிலம் உஜ்ஜைனியில் நடந்த பொதுக்கூட்டத்தில் பிரதமர் ஆற்றிய உரையின் முக்கிய அம்சங்கள்
ஹரஹர மகாதேவ்! ஜெய் ஸ்ரீ மஹாகல்! ஜெய் ஸ்ரீ மஹாகல்! மஹாகல் மகாதேவ்! மஹாகல் மகாபிரபோ! மஹாகல் மகாருத்ரா! மஹாகல் நமோஸ்துதே!
புனித பூமியான உஜ்ஜையினியில் நடைபெறும் இந்த மறக்க முடியாத நிகழ்ச்சியில் நாடு முழுவதுமிருந்து வந்துள்ள மரியாதைக்குரிய துறவிகளே, முனிவர்களே, மத்தியப்பிரதேச ஆளுநர் திரு.மங்குபாய் படேல் அவர்களே, சத்தீஸ்கர் ஆளுநர் அனுசுயா உய்கே அவர்களே, ஜார்க்கண்ட் ஆளுநர் திரு.ரமேஷ் பெயின்ஸ் அவர்களே, மத்தியப்பிரதேச முதலமைச்சர் சிவ்ராஜ் சிங் சௌகான் அவர்களே, மத்திய அமைச்சரவையில் உள்ள எனது சகாக்களே, மாநில அரசின் அமைச்சர்களே, நாடாளுமன்ற, சட்டமன்ற உறுப்பினர்களே, மஹாகல் பகவானின் அருளைப் பெற்றுள்ள பக்தர்களே, சகோதரிகளே, தாய்மார்களே.. ஜெய்மஹாகல்..!
உஜ்ஜைனியின் இந்த ஆற்றலும்.. உற்சாகமும்.. அவந்திகாவின் இந்த ஒளியும்.. மகிமையும்.. பேரின்பமும்.. மஹாகலின் இந்த பெருமையும்.. சிறப்பும்..! 'மஹாகல் லோக்' என்பது வழக்கமான ஒன்று இல்லை என்பதை காட்டுகின்றன. இறைவன் சங்கரின் அருளில் சாதாரணமானது ஏதுமில்லை. எல்லாமே இயற்கைக்கு அப்பாற்பட்டது மற்றும் அசாதாரணமானது. இது மறக்க முடியாத, நம்ப முடியாத தருணம். மஹாகல் நமது துறவறம் மற்றும் நம்பிக்கையில் மகிழ்ச்சியடையும்போது, இத்தகைய பிரம்மாண்டமான வடிவங்கள் அவரது ஆசீர்வாதத்தால் உருவாக்கப்படுகின்றன. இதை நாம் இன்று அனுபவிக்க முடியும்.
நண்பர்களே..!
உஜ்ஜைனியின் மஹாகல் நகரம் 'பேரழிவிலிருந்து காக்கும் நகரம்' என்று அழைக்கப்படுகிறது. அதாவது மஹாகல் நகரம் பேரழிவிலிருந்து விடுபட்டுள்ளது. ஆயிரக்கணக்கான ஆண்டுகளுக்கு முன்பான இந்தியாவின் புவியியல் அமைப்பு தற்போது இருப்பது போலன்றி, மாறுபட்டிருந்தது. அப்போது உஜ்ஜைனி இந்தியாவில் மையத்தில் இருந்ததாக கூறப்படுகிறது. ஜோதிடர்களின் கூற்றுப்படி, உஜ்ஜைனி இந்தியாவின் முக்கிய நகரமாக மட்டுமல்லாமல், இந்தியாவின் ஆன்மாவின் முக்கிய நகரமாகவும் விளங்கியுள்ளது. இந்நகரம் ஏழு புனித நகரங்களில் ஒன்றாக கருதப்படுகிறது.
உஜ்ஜைனியின் ஒவ்வொரு கணமும் வரலாற்றில் திளைத்துள்ளது. ஒவ்வொரு துகளிலும் ஆன்மீகம் நிறைந்துள்ளது. ஒவ்வொரு மூலையிலும் தெய்வீக ஆற்றல் நிரம்பியுள்ளது. காலசுழற்சியின் 84 கல்பங்களை குறிக்கும் விதமாக 84 சிவலிங்கங்கள் உள்ளன. 4 மகாவீரர்கள், 6 விநாயகர்கள், 8 பைரவர்கள், அஷ்டமாத்ரிகைகள், 9 நவகிரகங்கள், 10 விஷ்ணுக்கள், 11 ருத்ரர்கள், 12 ஆதித்யர்கள், 24 தேவிகள், 84 தீர்த்தர்கள் உள்ளனர். அதன் மையத்தில் ராஜாதிராஜ காலாதிராஜ மஹாகல் உள்ளது. ஒரு வகையில், நமது முழு பிரபஞ்சத்தின் முழு ஆற்றலும் நமது முனிவர்களால் உஜ்ஜைனியில் நிறுவப்பட்டுள்ளது.
சகோதர, சகோதரிகளே..
இதுபோன்ற புனித யாத்திரை தலங்கள் பல நூற்றாண்டுகளாக நமது தேசத்திற்கு வலிமையையும், பல செய்திகளையும் அளித்துள்ளது. காசி போன்ற புனித தலங்கள் மதத்துடன், அறிவு, தத்துவம் மற்றும் கலைகளின் தலைநகரமாக இருக்கிறது. உஜ்ஜைனி போன்ற இடங்கள் வானியல் தொடர்பான ஆராய்ச்சிகளுக்கு முக்கிய இடமாக விளங்குகிறது. புதிய இந்தியா அதன் பண்டைய விழுமியங்களுடன் முன்னோக்கி செல்லும்போது, நம்பிக்கையுடன் இணைந்த அறிவியல் மற்றும் ஆராய்ச்சிகளின் பாரம்பரியத்தையும் புதுப்பிக்கிறது. இந்தியா தற்போது வானியல் துறையில் பிற நாடுகளுடன் போட்டியிடுகிறது. பிற நாடுகளின் செயற்கைக் கோள்களையும் இந்தியா விண்ணில் செலுத்துகிறது. சந்திரயான் மற்றும் ககன்யான் போன்ற திட்டங்கள் மூலம் இந்தியாவும் விண்ணில் புதிய எச்சத்தை தொட தயாராக உள்ளது. இது இந்தியாவுக்கு ஒரு புதிய உச்சத்தை அளிக்கும்.
சமூக நிதி மற்றும் அதிகாரமளித்தல் அமைச்சகம்
சுகாதாரமற்ற கழிவறைகள், மனிதக் கழிவுகளை அகற்றுவோர் குறித்த தகவல்களை அரசுக்குப் பரிமாறும் செல்பேசி செயலியை அமைச்சர் திரு தாவர்சந்த் கெலாட் அறிமுகம் செய்தார்
மத்திய சமூக நீதி மற்றும் அதிகாரமளித்தல் துறை அமைச்சர் திரு. தாவர்சந்த் கெலாட், ஸ்வசதா அபியான் என்னும் கைபேசிச் செயலியை இணை அமைச்சர்கள் திரு.ராம் தாஸ் அதவாலே, திரு. கிருஷண் பால் குர்ஜர் ஆகியோர் முன்னிலையில் புதுதில்லியில் இன்று தொடங்கி வைத்தார். சுகாதாரமற்ற கழிவறைகள் குறித்த நம்பகத் தன்மையான தகவலைத் தொண்டு நிறுவனங்கள், சமூக அமைப்புகள் மற்றும் பொதுமக்களிடமிருந்து பெற்றுக்கொள்ளும் நோக்கத்தோடு இந்தச் சேவை தொடங்கப்பட்டுள்ளது. ஸ்வசதா அபியான்  என்ற செயலியை கூகுள் ப்ளே ஸ்டோரில் இலவசமாகப் பதிவிறக்கம் செய்து கொள்ளலாம்.
நிகழ்ச்சியில் பேசிய அமைச்சர் திரு தாவர்சந்த் கெலாட், சுகாதாரமற்ற கழிவறைகள் மற்றும் மனிதக் கழிவுகளை அகற்றுவோர் குறித்து இந்தச் செயலியின் மூலம் தகவல்கள் தெரிவிக்கலாம் என்றும், அதன் மூலம் சுகாதாரமான கழிவறை பொருத்தப்பட்டு, மனிதக் கழிவுகளை அகற்றுவோருக்கு மறுவாழ்வு அளித்து, கண்ணியமான வாழ்க்கையை அவர்கள் வாழ வழி வகை செய்யப்படும் என்றும் தெரிவித்தார். நாட்டு மக்கள் அனைவரும் இந்தச் செயலியைப் பயன்படுத்தி உரிய தகவல்களை வழங்குமாறு அவர் கேட்டுக்கொண்டார்.
தூய்மை இந்தியா இயக்கத்தின் கீழ் 9 கோடிக்கும் அதிகமான சுகாதாரமான கழிவறைகள் அமைக்கப்பட்டிருப்பதாக அவர் கூறினார். பல்வேறு மாநிலங்களில் 2013-14-ஆம் ஆண்டு நடத்தப்பட்ட கணக்கெடுப்பின் மூலமாகவும், 194 மாவட்டங்களில் நடத்தப்பட்ட தேசியக் கணக்கெடுப்பின் வாயிலாகவும் 66000-க்கும் அதிகமான மனிதக் கழிவுகளை அகற்றுவோர் கண்டறியப்பட்டுள்ளதாக அமைச்சர் தெரிவித்தார். அவர்களுக்கு ஏராளமான கடன்களும் மானியங்களும் அளிக்கப்படுவதாக அவர் குறிப்பிட்டார். சுகாதாரமற்ற கழிவறைகள், மனிதக் கழிவுகளை அகற்றுவோர் இல்லாத நிலையை விரைவில் ஏற்படுத்தும் நோக்கத்தோடு அரசு முனைப்புடன் செயல்பட்டு வருவதாக அவர் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://www.pib.gov.in/PressReleasePage.aspx?PRID=1683291
------
(Visitor Counter : 189